Student ernstig beseer in valFoto: ER24 ŉ 18-jarige student is ernstig beseer nadat hy glo uit ŉ venster van ŉ studentewoning in Kaapstad geval het. Pieter Rossouw, woordvoerder van ER24, het gesê die man het glo Saterdagoggend omstreeks 05:00 uit ŉ venster op die derde verdieping geval, waarna hy op ŉ balkon op die eerste verdieping te lande gekom het. Rossouw het gesê die jong man het ernstige frakture aan sy onderlyf opgedoen. Paramedici kon die man eers net deur ŉ venster bereik, waarna die plaaslike brand- en reddingsdienste ŉ hidroliese hyser gebruik het om die man na die grondvloer te vat, waar paramedici behandeling voortgesit het. Volgens Rossouw is die pasiënt hierna deur ER24 na die Somerset-hospitaal geneem vir verdere behandeling. “Die presiese oorsaak en omstandighede rondom die voorval is nog nie bekend nie en die plaaslike owerhede was op die toneel vir verdere ondersoek.”